Elektr energiyasi va tabiiy gaz yetkazib berish hamda isteʼmol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgʻrisida
(decree, 2023-07-04)

Yoqilgʻi-energetika kompleksini modernizatsiya qilish hamda texnologik qayta jihozlash, elektr energiyasi va tabiiy gaz (keyingi oʻrinlarda energiya resurslari deb ataladi) yetkazib berish va isteʼmol qilish sohasida shartnoma majburiyatlariga soʻzsiz rioya etish, shuningdek, sud hujjatlari va boshqa organlar hujjatlarini ijro etishning taʼsirchan mexanizmlarini yaratish — mamlakatimizda olib borilayotgan, eng avvalo, iqtisodiyotning barcha tarmoqlarini jadal rivojlantirish, investitsiyaviy jozibadorlik va ishbilarmonlik faolligini oshirish, ishlab chiqarish va xizmat koʻrsatish sohasini kengaytirishga qaratilgan keng koʻlamli islohotlarni samarali amalga oshirishning muhim shartlaridan biri hisoblanadi. Shu bilan birga, mazkur sohalarda toʻplanib qolgan jiddiy kamchilik va muammolar energiya resurslari boʻyicha debitor qarzdorlikni keskin kamaytirishga va elektr energetika va gaz tarmoqlarini yanada rivojlantirish, ijro ishi yuritish samaradorligini oshirishga imkon bermagan. Jumladan: birinchidan, taʼminotchi korxonalar tomonidan yetarli choralar koʻrilmaganligi oqibatida isteʼmolchilarning shartnoma majburiyatlariga rioya etishi lozim darajada taʼminlanmagan, ularning aksariyati isteʼmol qilingan energiya resurslari uchun toʻlovlarni muntazam ravishda amalga oshirmagan; ikkinchidan, energiya resurslari isteʼmolini hisobga olish va nazorat qilishning avtomatlashtirilgan tizimini joriy etish muddatlarining kechiktirib yuborilganligi yetkazib berilgan va isteʼmol qilingan hajmlar hisobi yuritilishining haqqoniyligini taʼminlashga hamda hisob-kitoblarni oʻz vaqtida amalga oshirishga oʻta salbiy taʼsir koʻrsatmoqda; uchinchidan, eskirgan elektr uzatish tarmoqlari, transformator podstansiyalari va punktlari, gaz quvurlari hamda tegishli infratuzilmani yangilash surʼatlarining sustligi — texnologik yoʻqotishlarning koʻpayishiga va energiya resurslarining, ayniqsa, joylarda, surunkali uzilishlar bilan yetkazib berilishiga olib kelmoqda; toʻrtinchidan, energiya resurslari boʻyicha qarzdorlik holatini onlayn tarzda kuzatib borish imkonini beruvchi zamonaviy elektron toʻlov tizimlarini rivojlantirish past darajada qolmoqda; beshinchidan, “Oʻzbekenergo” AJ va “Oʻztransgaz” AK tomonidan nazoratchilar ishining tashkil etilishi ustidan idoraviy nazorat lozim darajada oʻrnatilmaganligi debitor qarzdorlikning haddan ziyod oʻsishiga olib kelmoqda; oltinchidan, qarzdorlarni elektr va gaz tarmogʻidan uzish boʻyicha amaliy choralar koʻrilmasdan, aslida mavjud boʻlmagan qarzdorlikni undirish haqida sudlarga aksariyat “bir xil qolipdagi” arizalarning kiritilishi taʼminotchilarning energiya resurslari uchun haq undirish borasidagi ishlarni tashkil etishga rasmiyatchilik bilan yondashayotganligidan dalolat bermoqda; yettinchidan, Oʻzbekiston Respublikasi Adliya vazirligi huzuridagi Sud departamenti (keyingi oʻrinlarda Sud departamenti deb ataladi) faoliyatini tashkil etishdagi jiddiy kamchiliklar ijro ishi yuritilishi samaradorligiga oʻzining salbiy taʼsirini koʻrsatmoqda. Amaldagi undiruv koʻrsatkichining 2016-yilda atigi 45 foizni tashkil etganligi ham bundan dalolat beradi; sakkizinchidan, idoralararo hamkorlikning va Sud departamenti faoliyatiga zamonaviy axborot-kommunikatsiya texnologiyalarini joriy etishning past darajadaligi ijro hujjatlari hisobi yuritilishida haqqoniylikni taʼminlashga, sud hujjatlari va boshqa organlar hujjatlarining soʻzsiz ijro etilishiga salbiy taʼsir koʻrsatmoqda; toʻqqizinchidan, qonuniylikni va ijro intizomini mustahkamlash ishlarida yoʻl qoʻyilgan kamchiliklar oqibatida 2016-yil va 2017-yilning I choragi davomida sodir etgan huquqbuzarliklari uchun “Oʻzbekenergo” AJ va “Oʻztransgaz” AKning 665 nafar, Sud departamentining 36 nafar xodimi jinoiy javobgarlikka tortilgan. Elektr va gaz taʼminoti sohasida yechimini kutayotgan muammolarni hal qilish boʻyicha taʼsirchan choralarning koʻrilmaganligi iqtisodiyotning barcha tarmoqlarini jadal rivojlantirish, yoqilgʻi-energetika kompleksini modernizatsiyalash hamda texnologik qayta jihozlash, investitsiyaviy jozibadorlik va ishbilarmonlik faolligini oshirish, ishlab chiqarish va xizmat koʻrsatish sohasini kengaytirish, yangi ish oʻrinlari yaratish, mamlakatning energetika xavfsizligini taʼminlashga toʻsqinlik qiluvchi omil hisoblanadi. 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida belgilangan vazifalarga muvofiq, shuningdek, elektr va gaz taʼminoti sohasida boshqaruv tizimini, nazorat va hisobga olish mexanizmlarini yanada takomillashtirish, toʻlov intizomini mustahkamlash, javobgarlikni kuchaytirish, ijro ishi yuritishning samaradorligini tubdan oshirish maqsadida: 1. Oʻzbekiston Respublikasi Bosh prokuraturasi huzurida Majburiy ijro byurosi (keyingi oʻrinlarda Byuro deb ataladi) tashkil etilsin. 2. Quyidagilar Byuroning asosiy vazifalari etib belgilansin: sud hujjatlari va boshqa organlar hujjatlarining soʻzsiz ijrosini taʼminlash; ijro ishi yuritish toʻgʻrisidagi qonun hujjatlariga rioya etilishi ustidan nazoratni amalga oshirish, sud hujjatlari va boshqa organlar hujjatlarini ijro etishdan boʻyin tovlash yoki ijro etilishiga toʻsqinlik qilish, ijro ishi yuritish toʻgʻrisidagi qonun hujjatlari boshqa tarzda buzilganligiga doir huquqbuzarliklarga qarshi kurashish; zamonaviy axborot-kommunikatsiya texnologiyalaridan foydalangan holda majburiy ijro tizimi tezkorligi va samaradorligini taʼminlash; sud hujjatlari va boshqa organlar hujjatlarini ijro etish sohasida xalqaro hamkorlikni amalga oshirish; sud hujjatlari va boshqa organlar hujjatlarini ijro etish tizimini takomillashtirish, davlat ijrochilari faoliyatining samaradorligini oshirish. 3. Belgilab qoʻyilsinki: tugatilayotgan Sud departamentining Oʻzbekiston Respublikasining “Sud hujjatlari va boshqa organlar hujjatlarini ijro etish toʻgʻrisida”gi Qonuni va boshqa qonun hujjatlarida nazarda tutilgan vazifalari, funksiyalari hamda vakolatlari Byuroga oʻtkaziladi; sud hujjatlari va boshqa organlar hujjatlarini majburiy ijro etish Byuroning davlat ijrochilari tomonidan amalga oshiriladi; Byuroning davlat ijrochilari lavozimlariga oliy yoki oʻrta maxsus yuridik maʼlumotga ega, ayrim hollarda boshqa mutaxassislikdagi oliy maʼlumotga ega shaxslar, Byuroning boshqa lavozimlariga — oliy yoki oʻrta maxsus maʼlumotli boshqa mutaxassislikka (iqtisodchi, moliyachi, muhandislar va boshqalar) ega shaxslar ham tayinlanadi; davlat organlari, shu jumladan, huquqni muhofaza qiluvchi va nazorat idoralari Byuroga mazkur Farmonga muvofiq yuklatilgan vazifa hamda funksiyalarini bajarishda har tomonlama koʻmaklashishga majburdirlar. 5. Sud departamenti tugatilsin va uning Oʻzbekiston Respublikasi Davlat budjeti mablagʻlari hisobidan moliyalashtiriladigan 1 301 ta boʻshatilayotgan shtat birliklari Byuroga oʻtkazilsin. Oʻzbekiston Respublikasi Adliya vazirligi bir oy muddatda Sud departamenti balansida boʻlgan va u foydalanayotgan binolar, vositalar hamda boshqa moddiy-texnika qimmatliklarining Byuro balansiga oʻtkazilishini taʼminlasin. Belgilab qoʻyilsinki, Byuro tugatilayotgan Sud departamentining xoʻjalik shartnomalaridan kelib chiqadigan huquqlari va majburiyatlari boʻyicha uning huquqiy vorisi hisoblanadi, sud hokimiyati yoki adliya organlarining balansiga oʻtkazilgan hamda ular tomonidan ishlatiladigan mulk (binolar, mablagʻlar va boshqa moddiy-texnikaviy boyliklar) va sud hokimiyatiga yoki adliya organlariga koʻrsatilgan xizmatlar (ishlar) bilan bogʻliq huquq va majburiyatlar bundan mustasno. 6. Oʻzbekiston Respublikasi Bosh prokuraturasi, Adliya vazirligi, Iqtisodiyot vazirligi, Moliya vazirligi, “Oʻzbekenergo” AJ va “Oʻztransgaz” AKning: “Oʻzbekenergo” AJning isteʼmolchilar bilan ishlash boʻyicha 6 562 ta elektromontyor shtat birliklarini hamda “Oʻztransgaz” AKning tabiiy gazni hisobga olish va realizatsiya qilish boʻyicha 4 255 ta nazoratchi shtat birliklarini qisqartirish; Majburiy ijro byurosini rivojlantirish jamgʻarmasini (keyingi oʻrinlarda Jamgʻarma deb ataladi) tashkil etish haqidagi takliflari maʼqullansin. Quyidagilar Jamgʻarmani shakllantirish manbalari etib belgilansin: vakolatli organlar tomonidan olib koʻyilgan va davlat daromadiga oʻtkazilgan mol-mulklarni sotishdan, shuningdek, karzdorning mol-mulkini sotish hisobiga soliq qarzdorligini (davlat bojidan tashqari) undirishdan tushgan mablagʻlarning 8 foizi; Byuro organlari tomonidan olib qoʻyilgan va qonun hujjatlarida belgilangan tartibda davlat daromadiga oʻtkazilgan mol-mulklarni sotishdan tushgan mablagʻlarning 8 foizi; ijro ishi yurituvi boʻyicha Oʻzbekiston Respublikasi Davlat budjetiga undirilgan summaning 5 foizi, qarzdorning mol-mulkini sotish hisobiga undirilgan soliq qarzdorligi bundan mustasno; davlat ijrochilari tomonidan undiriladigan ijro yigʻimi mablagʻlarining 100 foizi; Byuro xodimlari tomonidan koʻllaniladigan va undiriladigan jarimalar, shuningdek pul mablagʻlarini undirish toʻgʻrisidagi ijro hujjatini ijro etmaganligi uchun bank yoki boshqa kredit tashkilotlariga nisbatan qoʻllaniladigan va undiriladigan jarimalar summasining 80 foizi; Jamgʻarmaning vaqtincha boʻsh mablagʻlarini joylashtirishdan olinadigan daromadlar; Byuro boʻlinmalari, shuningdek, prokuratura organlarining Jamgʻarma mablagʻlari hisobidan xarid qilingan asosiy vositalarini sotishdan olingan mablagʻlarning 50 foizi; qonun hujjatlari bilan taqiqlanmagan boshqa daromadlar. 8. 2017-yilning 1-iyulidan boshlab quyidagi tartib joriy etilsin, unga muvofiq: isteʼmolchilar — jismoniy shaxslar har oyning 10-sanasiga qadar oʻtgan oyda isteʼmol qilingan energiya resurslari uchun toʻliq hisob-kitob qilishlari shart; mazkur bandning ikkinchi xatboshisida koʻrsatilgan muddat oʻtgandan keyin qarzdorlik mavjud boʻlganda, isteʼmolchi — jismoniy shaxslar belgilangan tartibda elektr va gaz taqsimlash tarmoqlaridan majburiy uziladi; mazkur bandning ikkinchi xatboshisida koʻrsatilganlardan tashqari, isteʼmolchilarga energiya resurslarini yetkazib berish 100 foizlik oldindan haq toʻlash asosida, ular tomonidan xabardor qilish tartibi orqali tegishli murojaat taqdim etilgan taqdirda esa — 50 foizlik oldindan haq toʻlash asosida amalga oshiriladi. Bunda, oldindan haq toʻlanmagan, shuningdek, 50-foizlik oldindan haq toʻlash shartlarida hisob-kitob qiluvchi isteʼmolchilar tomonidan oyning oxirigacha yakuniy hisob-kitob amalga oshirilmagan hollarda mazkur isteʼmolchilarga nisbatan elektr va gaz taqsimlash tarmoqlaridan toʻliq uzishgacha boʻlgan choralar koʻriladi; elektr va gaz tarmoqlaridan ilgari uzib qoʻyilgan shaxslarni qayta ulashda isteʼmolchi — jismoniy shaxslardan bazaviy hisoblash miqdorining 2 baravari miqdorida, isteʼmolchi — yuridik shaxslardan bazaviy hisoblash miqdorining 10 baravari miqdorida toʻlov qayta ulashni amalga oshirgan tashkilot hisobiga mablagʻlarni oʻtkazish orqali undiriladi; isteʼmolchi energiya resurslari isteʼmolini hisobga olish uskunalarining lozim darajada ekspluatatsiya qilinishi va sozligi uchun javobgar boʻladi; Oʻzbekiston Respublikasi Vazirlar Mahkamasi tomonidan roʻyxati har yili tasdiqlanadigan, yuqori likvidli va (yoki) eksportga yoʻnaltirilgan mahsulotlarni ishlab chiqaruvchi alohida toifadagi isteʼmolchilarga energiya resurslarini sotish eksport narxidan past boʻlmagan bozor narxlarida amalga oshiriladi. 9. Oʻzbekiston Respublikasi Vazirlar Mahkamasi: ikki oy muddatda tanqidiy oʻrganish natijasiga koʻra, “Oʻzbekenergo” AJ korxonalari tomonidan ishlab chiqariladigan issiqlik energiyasini yetkazib berish va isteʼmol qilishni hisobga olish hamda nazorat qilish tartibini takomillashtirish boʻyicha kompleks chora-tadbirlarni qabul qilsin; 2017-yil 1-avgustga qadar muddatda energiya resurslari uchun, shu jumladan, iqtisodiyotning strategik tarmoqlaridagi korxonalar oʻrtasida 2017-yil 1-iyulgacha vujudga kelgan qarzdorlikning tartibga solinishini taʼminlasin; uch oy muddatda “Oʻzdavenergonazorat” DI va “Oʻzdavneftgazinspeksiya” DI faoliyatini qayta tashkil etish boʻyicha, shu jumladan, mazkur Farmon qoidalarini inobatga olgan holda, takliflar kiritsin. 10. Belgilansinki, Sud departamentining amaldagi xodimlari, shuningdek, ushbu Farmonga muvofiq shtat birliklari qisqartirilayotgan “Oʻzbekenergo” AJning isteʼmolchilar bilan ishlash boʻyicha elektromontyorlari hamda “Oʻztransgaz” AKning tabiiy gazni hisobga olish va realizatsiya qilish boʻyicha nazoratchilari Byuroni tashkil etish davrida mehnat shartnomasi belgilangan tartibda bekor qilingunga qadar yuqorida koʻrsatilgan tashkilotlar mablagʻlari hisobidan mehnatga haq toʻlash shartlari saqlab qolingan holda xizmat vazifalarini amalga oshiradilar. 11. Oʻzbekiston Respublikasi Bosh prokuraturasi bir oy muddatda: Oʻzbekiston Respublikasi Prezidentining “Oʻzbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish toʻgʻrisida”gi qarori loyihasini; Oʻzbekiston Respublikasi Vazirlar Mahkamasining “Majburiy ijro byurosini rivojlantirish jamgʻarmasi toʻgʻrisidagi nizomni tasdiqlash haqida”gi qarori loyihasini ishlab chiqsin va kiritsin. 12. “Oʻzbekenergo” AJ va “Oʻztransgaz” AK: 2017-yil 1-iyundan boshlab Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda energiya resurslarining sotilishini hisobga olish boʻyicha amaldagi dasturiy mahsulotlardan Byuroning doimiy foydalanish imkoniyatini taʼminlasin; 2017-yil 1-iyulga qadar tuman (shahar)lar kesimida 2017-yil 1-iyun holatiga energiya resurslaridan qarzdorligi mavjud boʻlgan barcha isteʼmolchilarning roʻyxatini, shu jumladan, isteʼmolchi — yuridik shaxslar bilan qarzdorlikni taqqoslash dalolatnomalarini Byuroga taqdim etsin; 2017-yil 1-iyulga qadar Oʻzbekiston Respublikasi Markaziy banki bilan birgalikda tushumlarning haqqoniy hisobini yuritish va pul mablagʻlarining harakatini Byuro tomonidan monitoring qilishni taʼminlovchi, energiya resurslarini sotishdan tushgan mablagʻlarni yagona bank hisob raqamlarida jamlash tizimini joriy etsin; 2017-yil 1-avgustga qadar energiya resurslarini ishlab chiqarish, transportirovka qilish va taqsimlashni hisobga olish uskunalari oʻrnatilgan xonalarning Byuro tomonidan masofadan turib ruxsatsiz aralashuvni nazorat qilish imkonini beradigan videokuzatuv kameralari bilan jihozlanishini taʼminlasin; 2017-yil 1-oktabrga qadar energiya resurslarining yetkazib berilishi va isteʼmolini bevosita taqsimlash joylarida nazorat qilish va hisobga olish tizimini takomillashtirish boʻyicha Oʻzbekiston Respublikasi Vazirlar Mahkamasiga takliflar kiritsin; 2018-yil 1-yanvarga qadar energiya resurslarini ishlab chiqarish, transportirovka qilish va taqsimlashni hisoblash nuqtalarida hisobga olish uskunalari koʻrsatkichlarini va ularning holatini qayd etuvchi, ushbu maʼlumotlarni energiya resurslarini ishlab chiqarish, transportirovka qilish va taqsimlash hajmlari monitoringini amalga oshirish uchun Byuroga taqdim etadigan avtomatlashtirilgan tizimni oʻrnatsin, shuningdek, uning barqaror ishlashini taʼminlasin. 13. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston Respublikasi Uy-joy kommunal xizmat koʻrsatish vazirligi, Yer resurslari, geodeziya, kartografiya va davlat kadastri davlat qoʻmitasi, Davlat soliq qoʻmitasi, “Oʻzbekenergo” AJ, “Oʻztransgaz” AK, “Oʻzdavenergonazorat” DI, “Oʻzdavneftgazinspeksiya” DI, “Sanoatgeokontexnazorat” DI, Byuro boshqa manfaatdor vazirliklar va idoralar bilan birgalikda 2019-yil 1-yanvarga qadar quyidagilarni amalga oshirgan holda turar va noturar joy fondini toʻliq inventarizatsiyadan oʻtkazsin: kadastr va loyiha hujjatlari, shartnomalar, ulanish sxemalari, boshqa zarur hujjatlar hamda hisobga olish uskunalarining mavjudligini, ularning sozligi va meʼyoriy-texnik talablarga muvofiqligini aniqlash, isteʼmolchini billing tizimida roʻyxatdan oʻtkazish; energiya resurslarining real isteʼmol qilingan hajmini va uning shartnomalarda nazarda tutilgan hajmga, shuningdek, amalga oshirilgan toʻlovlarga muvofiqligini aniqlash; turar va noturar joy fondi obyektlarining egalari, kadastr maʼlumotlari, kommunikatsiyalar va inshootlar haqidagi maʼlumotlarni oʻzida jamlagan yagona elektron pasportlarini tayyorlash; inventarizatsiya yakunlari boʻyicha vazirliklar va idoralarning tegishli maʼlumotlar bazalariga zarur aniqliklar kiritish. Belgilansinki, ushbu bandning birinchi xatboshisida koʻrsatilgan vazirliklar va idoralar inventarizatsiya oʻtkazish jarayonida aniqlangan kamchiliklarni bartaraf etish yuzasidan zarur choralar koʻrilishini taʼminlaydilar va bunga har tomonlama koʻmaklashadilar. 14. Shunday tartib oʻrnatilsinki, unga muvofiq Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi hamda uning hududiy tuzilmalari koʻchmas mulkka boʻlgan huquqlar davlat roʻyxatidan oʻtkazilgandan keyin uch kun muddatda koʻchmas mulk egalari haqidagi maʼlumotlarni elektr, gaz, suv va issiqlik taʼminoti korxonalari, avtomatlashtirilgan telefon stansiyalariga yuboradi. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Uy-joy kommunal xizmat koʻrsatish vazirligi, Axborot texnologiyalari va kommunikatsiyalarini rivojlantirish vazirligi, “Oʻzbekenergo” AJ, “Oʻztransgaz” AK uch oy muddatda koʻchmas mulk egalari haqidagi idoraviy maʼlumotlar bazalarini unifikatsiyalashtirsin. Uy-joy kommunal xizmat koʻrsatish vazirligi, Axborot texnologiyalari va kommunikatsiyalarini rivojlantirish vazirligi, “Oʻzbekenergo” AJ, “Oʻztransgaz” AK idoraviy maʼlumotlar bazalari unifikatsiya qilinganidan keyin ikki oy muddatda isteʼmolchilar bilan tuzilgan shartnomalarning qayta rasmiylashtirilishini taʼminlasin. 15. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Uy-joy kommunal xizmat koʻrsatish vazirligi, “Oʻzbekenergo” AJ, “Oʻztransgaz” AK, boshqa manfaatdor vazirliklar va idoralar bilan birgalikda: ikki oy muddatda isteʼmolchilar bilan oʻzaro hisob-kitoblarning holati haqidagi haqqoniy maʼlumotlarni taqdim etadigan va elektron toʻlov tizimlari bilan integratsiya qilingan Uy-joy kommunal, elektr va gaz taʼminoti xizmatlari koʻrsatishning yagona billing tizimini tashkil etishni, shuningdek, abonentning yagona individual raqamini joriy etishni nazarda tutuvchi Vazirlar Mahkamasi qarori loyihasini; 2017-yil 1-oktabrga qadar Qarzdorlikni undirish masalalari boʻyicha idoralararo elektron hamkorlikning yagona tizimini tashkil etish, ushbu tizimni tegishli idoralarning jismoniy va yuridik shaxslar qarzdorligi, ularning mulkiy ahvoli haqidagi maʼlumotlar bazalari bilan bosqichma-bosqich integratsiya qilish yuzasidan takliflarni Vazirlar Mahkamasiga kiritsin. 16. Oʻzbekiston Respublikasi Iqtisodiyot vazirligi, Moliya vazirligi, “Oʻzdavenergonazorat” DI, “Oʻzdavneftgazinspeksiya” DI Byuro bilan birgalikda ikki oy muddatda ilgʻor xorijiy tajribani oʻrgangan holda, energiya resurslarini yetkazib berish, transportirovka qilish, taqsimlash va sotishdagi yoʻqotishlarni aniqlash tartibini tasdiqlasin. 17. Energiya samaradorligi va energiyaning tiklanadigan manbalarini rivojlantirish masalalari boʻyicha Respublika komissiyasi (A.N. Aripov) Oʻzbekiston Respublikasi Hisob palatasi bilan birgalikda ikki oy muddatda: Oʻzbekiston Respublikasi Prezidentining 2015-yil 5-maydagi PQ-2343-son qarori bilan tasdiqlangan 2015 — 2019-yillarda iqtisodiyot tarmoqlari va ijtimoiy sohada energiya sarfi hajmini qisqartirish, energiyani tejaydigan texnologiyalarni joriy etish chora-tadbirlari Dasturining amalga oshirilishini tanqidiy oʻrganishni; ushbu dasturda nazarda tutilgan chora-tadbirlarning oʻz vaqtida va sifatli ijro etilishini taʼminlamagan aybdor mansabdor shaxslarning javobgarligi boʻyicha takliflar kiritilishini; iqtisodiyot tarmoqlari va ijtimoiy sohada energiyani tejaydigan texnologiyalarni joriy etish boʻyicha yangilangan dastur tayyorlanishini taʼminlasin, bunda: energiya tejaydigan texnologiyalar va muqobil energiya manbalarini keng joriy etish, shu jumladan, ularni shaharlar va qishloq joylarda uy-joy qurish loyihalariga majburiy kiritishga; muqobil energiya manbalaridan foydalanayotgan jismoniy va yuridik shaxslarni moddiy ragʻbatlantirish choralariga; Xalqaro quyosh energiyasi instituti faoliyati samaradorligini oshirishga; aholi oʻrtasida energiya resurslarini asrab-avaylash, energiya tejaydigan texnologiyalar va muqobil energiya manbalaridan foydalanishni targʻib etish yuzasidan kompleks choralarni ishlab chiqishga alohida eʼtibor qaratsin. Vazirlar Mahkamasi bir oy muddatda mazkur Farmon talablaridan kelib chiqib, Oʻzbekiston Respublikasi Oliy Majlisi Qonunchilik palatasiga “Muqobil energiya manbalari toʻgʻrisida”gi hamda “Gaz taʼminoti toʻgʻrisida”gi qonunlar loyihalarini belgilangan tartibda kiritsin. Belgilansinki, prokuratura organlari balansidagi boʻsh binolarni sotishdan tushadigan mablagʻlarning Oʻzbekiston Respublikasi respublika budjetiga yoʻnaltiriladigan qismi mazkur organlarda energiya tejaydigan texnologiyalar va muqobil energiya manbalarini joriy etishga yoʻnaltirish sharti bilan Bosh prokuraturani rivojlantirish jamgʻarmasiga oʻtkaziladi. 18. “Oʻzbekenergo” AJ, Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Iqtisodiyot vazirligi, Moliya vazirligi, “Oʻzstandart” agentligi, Hisob palatasi, Bosh prokuratura Investitsiyalar boʻyicha davlat qoʻmitasi, “Oʻzeltexsanoat” AK, boshqa manfaatdor vazirliklar va idoralar bilan birgalikda: bir oy muddatda elektr energiya nazorati va hisobga olishni yagona avtomatlashtirilgan tizimga integratsiya qilish uchun uning texnik koʻrsatkichlarini unifikatsiyalashtirishni inobatga olgan holda, elektr energiya nazorati va hisobining avtomatlashtirilgan tizimini joriy etish boʻyicha amalga oshirilayotgan loyihalarni har tomonlama ekspertizadan oʻtkazsin; xalqaro moliyaviy donor-institutlar bilan ularning ishtirokida amalga oshirilayotgan elektr energiya nazorati va hisobining avtomatlashtirilgan tizimini joriy etish boʻyicha loyihalarning texnik koʻrsatkichlariga oʻzgartirish kiritish, shuningdek, texnik koʻrsatkichlari bir xil, elektr energiyadan foydalanishni hisobga oluvchi zamonaviy elektron uskunalarni ishlab chiqarishni mahalliylashtirish masalalarini kelishsin; kelishish natijalariga koʻra, ikki hafta muddatda Oʻzbekiston Respublikasi Vazirlar Mahkamasiga elektr energiya nazorati va hisobining avtomatlashtirilgan tizimini 2019-yil 1-yanvarga qadar toʻliq joriy etishni nazarda tutuvchi reja-jadvalni kiritsin. 19. “Oʻzbekneftgaz” MXK, “Sanoatgeokontexnazorat” DI, Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Iqtisodiyot vazirligi, Moliya vazirligi, “Oʻzstandart” agentligi, Hisob palatasi, Bosh prokuratura Investitsiyalar boʻyicha davlat qoʻmitasi, “Oʻzeltexsanoat” AK, boshqa manfaatdor vazirliklar va idoralar bilan birgalikda: ikki oy muddatda loyihalarni moliyalashtirishning aniq manbalari, amalga oshirish muddatlari va grafiklarini, shuningdek, tabiiy gaz isteʼmolini hisobga olishning texnik jihatdan bir xil, zamonaviy elektron uskunalarini ishlab chiqarishni mahalliylashtirishni nazarda tutuvchi Zamonaviy energiya tejaydigan gazdan foydalanish asbob va uskunalarini, tabiiy gaz nazorati va hisobining avtomatlashtirilgan tizimini joriy etish konsepsiyasi loyihasini Oʻzbekiston Respublikasi Vazirlar Mahkamasiga kiritsin; 2017-yil 1-sentabrga qadar ishlab chiqilgan Konsepsiya asosida Oʻzbekiston Respublikasi Prezidentining zamonaviy energiya tejaydigan gazdan foydalanish asbob va uskunalarini, tabiiy gaz nazorati va hisobining avtomatlashtirilgan tizimini joriy etish boʻyicha loyihaning texnik topshiriqlari hamda dastlabki texnik-iqtisodiy hisob-kitoblarini, shuningdek, mazkur tizimning toʻliq joriy qilinishini nazarda tutuvchi reja-jadvalni tasdiqlash haqidagi qarori loyihasini kiritsin. 20. Belgilansinki, energiya resurslari nazorati va hisobining avtomatlashtirilgan tizimini joriy etish boʻyicha loyihalarni ishlab chiqishga texnik topshiriqlar Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda “Oʻzstandart” agentligi bilan elektr energiya va tabiiy gaz nazorati hamda hisobining yagona avtomatlashtirilgan tizimiga mos kelishi va integratsiya qilinishi nuqtai nazaridan kelishilishi shart. 21. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, “Oʻzbekenergo” AJ, “Oʻztransgaz” AK bir oy muddatda maʼlumotlarni qayta ishlash yagona markazi negizida energiya resurslari nazorati va hisobining avtomatlashtirilgan tizimlari faoliyati uchun maʼlumotlar uzatish tizimini tashkil etish boʻyicha Vazirlar Mahkamasiga takliflar kiritsin. 22. “Oʻzbekenergo” AJ va “Oʻztransgaz” AK Hisob palatasi, Moliya vazirligi, Iqtisodiyot vazirligi, Investitsiyalar boʻyicha davlat qoʻmitasi, “Oʻzdavenergonazorat” DI, “Sanoatgeokontexnazorat” DI, “Oʻzdavneftgazinspeksiya” DI, Byuro, boshqa manfaatdor vazirliklar va idoralar bilan birgalikda shu turdagi ishlarni amalga oshirishda xalqaro tajribaga ega boʻlgan chet el pudratchisini jalb etgan holda, elektr va gaz taʼminoti obyektlarining texnik holatini aniqlash nuqtai nazaridan inventarizatsiya qilinishini taʼminlasin hamda 2018-yil 1-martga qadar ularni modernizatsiya qilish Davlat dasturi loyihasini Oʻzbekiston Respublikasi Vazirlar Mahkamasiga kiritsin. 23. Oʻzbekiston Respublikasi Bosh prokuraturasi Oliy sud va Adliya vazirligi bilan birgalikda 2017-yil 1-oktabrga qadar mazkur Farmon talablaridan kelib chiqib, Oʻzbekiston Respublikasining “Sud hujjatlari va boshqa organlar hujjatlarini ijro etish toʻgʻrisida”gi Qonunini tanqidiy qayta koʻrib chiqsin hamda uning yangi tahrirdagi loyihasini Oʻzbekiston Respublikasi Oliy Majlisi Qonunchilik palatasiga kiritsin. 24. Oʻzbekiston Respublikasi Oliy va oʻrta maxsus taʼlim vazirligi, Iqtisodiyot vazirligi Bosh prokuratura, “Oʻzbekenergo” AJ, “Oʻztransgaz” AK, boshqa manfaatdor vazirliklar va idoralar bilan birgalikda ikki oy muddatda mazkur Farmonda belgilangan vazifalarni inobatga olib, elektr energetikasi va gaz taʼminoti sohasida, zaruratga koʻra, 2018/2019 oʻquv yilida qabul kvotalarini koʻpaytirish hamda yangi taʼlim va mutaxassislik yoʻnalishlarini joriy etishni nazarda tutgan holda, oliy va oʻrta maxsus, kasb-hunar taʼlimi kadrlarini tayyorlash haqida Vazirlar Mahkamasiga takliflar kiritsin. 25. Oʻzbekiston Respublikasi Maktabgacha va maktab taʼlimi vazirligi, Oliy taʼlim, fan va innovatsiyalar vazirligi yosh avlodda energiya resurslariga nisbatan tejamkorona munosabatda boʻlish va undan oqilona foydalanish madaniyatini shakllantirishga qaratilgan kompleks chora-tadbirlar koʻrsin. 26. Oʻzbekiston Milliy teleradiokompaniyasi, Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, Bosh prokuratura, Moliya vazirligi, Iqtisodiyot vazirligi, “Oʻzbekenergo” AJ, “Oʻztransgaz” AK boshqa manfaatdor vazirliklar va idoralar bilan birgalikda mazkur Farmonning mazmun-mohiyati, shu jumladan, toʻlovlarni oʻz vaqtida amalga oshirishning ahamiyati, energiya resurslarini isteʼmol qilish sohasidagi huquqbuzarliklar uchun koʻriladigan javobgarlik choralari, energiya tejaydigan texnologiyalar va muqobil energiya manbalaridan foydalanishning afzalliklari ommaviy axborot vositalarida keng yoritilishini tashkil etsin. 27. Oʻzbekiston Respublikasi Adliya vazirligi Bosh prokuratura, boshqa manfaatdor vazirliklar va idoralar bilan birgalikda ikki oy muddatda: energiya resurslaridan foydalanish qoidalarini buzganlik uchun javobgarlikni kuchaytirishni nazarda tutuvchi “Oʻzbekiston Respublikasining Jinoyat kodeksiga hamda Oʻzbekiston Respublikasining Maʼmuriy javobgarlik toʻgʻrisidagi kodeksiga oʻzgartish va qoʻshimchalar kiritish haqida”gi Qonun loyihasini; qonun hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisidagi takliflarni ishlab chiqsin hamda Vazirlar Mahkamasiga kiritsin. 28. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidentining Davlat maslahatchisi O.B. Murodov va Oʻzbekiston Respublikasi Bosh prokurori I.B. Abdullayev zimmasiga yuklansin. Mamlakat yoqilgʻi-energetika kompleksini modernizatsiya qilish hamda texnologik qayta jihozlash, elektr energiyasi va tabiiy gaz yetkazib berish hamda isteʼmol qilish sohasida shartnoma majburiyatlariga soʻzsiz rioya etishning taʼsirchan mexanizmlarini yaratish — yurtimizda amalga oshirilayotgan, eng avvalo, iqtisodiyotning barcha tarmoqlarini, shu jumladan, tadbirkorlikni jadal rivojlantirish, investitsiyaviy muhitni yaxshilash, ishlab chiqarish va xizmatlar koʻrsatish sohasini kengaytirishga qaratilgan keng koʻlamli islohotlarning muhim shartlaridan biri hisoblanadi. Soʻnggi yillarda elektr energiyasi va tabiiy gaz ishlab chiqarish hajmini oshirish, aholi va iqtisodiyot tarmoqlarining energiya resurslariga boʻlgan ehtiyojini toʻliq hamda uzluksiz taʼminlash, texnologik jihatdan va maʼnaviy eskirgan infratuzilmalarni modernizatsiya qilish boʻyicha amaliy choralarni koʻrishga alohida eʼtibor qaratilmoqda. Xususan, Oʻzbekiston Respublikasi Prezidentining 2016-yil 23-noyabrdagi qarori bilan tasdiqlangan 2017 — 2021-yillar davomida past kuchlanishli elektr tarmoqlarini yanada modernizatsiya qilish va yangilash dasturi doirasida 2,5 million nafardan ortiq isteʼmolchilarning energiya taʼminotini yaxshilash maqsadida 34 ming kilometr elektr tarmoqlari hamda 6,9 ming dona transformatorlarni modernizatsiya qilish boʻyicha 835,9 million AQSh dollari qiymatidagi ishlar amalga oshirilmoqda. Shu bilan birga, sohada yuzaga kelgan ahvol va qonuniylik holatining tahlili oʻz yechimini kutayotgan jiddiy muammo hamda kamchiliklar mavjudligiga qaramasdan, mutasaddi idoralar tomonidan ularni bartaraf etish boʻyicha aniq choralar koʻrilmayotganligini koʻrsatmoqda. Jumladan, “Oʻzbekenergo” va “Oʻztransgaz” kompaniyalari faoliyatini tashkil etishdagi xato hamda kamchiliklar, shuningdek, toʻlov intizomini mustahkamlash, energiya resurslaridan noqonuniy foydalanishning oldini olish va debitor qarzdorlikni kamaytirish bilan bogʻliq muammolar energiya taʼminoti so�asini yanada rivojlantirish borasida belgilangan maqsad va vazifalarni izchillik bilan amalga oshirishga toʻsqinlik qilmoqda. Shartnoma majburiyatlarini bajarmayotgan isteʼmolchilarga nisbatan taʼsirchan choralar koʻrilmayotgani, hisobga olish va nazorat qilishning avtomatlashtirilgan tizimini joriy etish ishlarining oqsayotgani debitor qarzdorlikning keskin ortishi, talon-tarojliklar va isteʼmol qilingan energiya resurslari uchun toʻlovlardan boʻyin tovlash holatlariga olib kelmoqda. Masalan, 2016-yilda elektr va gaz tarmoqlariga oʻzboshimchalik bilan ulanish, hisobga olish asboblariga shikast yetkazish va ularning koʻrsatkichlarini oʻzgartirish kabi huquqbuzarliklar 2014-yilga nisbatan 48 foizga oshgan. Shunga qaramasdan, masʼul idoralar tomonidan bunday holatlarga nisbatan tegishli munosabat bildirilmagan. Soha infratuzilmasini texnik jihatdan, shu jumladan, ilgʻor xorijiy tajriba va zamonaviy axborot-kommunikatsiya texnologiyalari imkoniyatlaridan foydalangan holda yangilash yuzasidan qoʻyilgan vazifalarning bajarilmagani texnologik yoʻqotishlarning tobora ortishiga, energiya resurslarini yetkazishda surunkali uzilishlarga sabab boʻlib, oqibatda iqtisodiyot tarmoqlarini jadal rivojlantirishga toʻsqinlik qilmoqda. Elektr va gaz taʼminoti korxonalari tomonidan isteʼmolchilarga xizmat koʻrsatish hamda toʻlovlarni amalga oshirish uchun qulay sharoitlar yaratilmagan, zamonaviy elektron toʻlov tizimlari yetarli darajada joriy etilmagan, xizmat koʻrsatish madaniyati bugungi kun talablariga javob bermaydi. Oʻzbekiston Respublikasi Prezidentining Xalq qabulxonalariga elektr va gaz taʼminoti masalalari boʻyicha kelib tushgan 43 mingdan ortiq shikoyatlar ham bundan dalolat beradi. Bundan tashqari, Oʻzbekiston Respublikasi Adliya vazirligi huzuridagi Sud departamenti (keyingi oʻrinlarda Sud departamenti deb yuritiladi) faoliyatini tashkil etishda yuzaga kelgan jiddiy kamchiliklar fuqarolar, jamiyat va davlat manfaatlari himoya qilinishi hamda elektr energiyasi va tabiiy gaz uchun toʻlovlarning oʻz vaqtida undirilishini taʼminlashga salbiy taʼsir koʻrsatmoqda. Soʻnggi yillarda ushbu tizimda ish hajmining sezilarli darajada ortgani, axborot-kommunikatsiya texnologiyalarini joriy etishdagi sustkashliklar undiruvlarning pasayishiga hamda ijro ishi yuritishni asossiz toʻxtatish va tamomlashga olib kelmoqda. Sud hujjatlari va boshqa organlar hujjatlarining amaldagi ijrosi 2016-yilda amalda atigi 45 foizga bajarilgani ham shundan dalolat beradi. Shu bilan birga, koʻrsatib oʻtilgan sohalarda suiisteʼmolchilik holatlariga chek qoʻyilmagan. Oqibatda 2016-yil va 2017-yilning birinchi choragida “Oʻzbekenergo” hamda “Oʻztransgaz” kompaniyalari tizimidagi 665 nafar, Sud departamentining 36 nafar xodimi jinoiy javobgarlikka tortilgan. Koʻrsatib oʻtilgan muammolar, xato va kamchiliklar energiya resurslari uchun toʻlovlarni undirish hamda ijro ishi yuritish tizimini tubdan takomillashtirish boʻyicha kechiktirib boʻlmaydigan choralar koʻrishni taqozo etmoqda. Bayon etilganlarga asosan hamda 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasiga muvofiq, Farmonda elektr va gaz taʼminoti sohasida boshqaruv tizimi, nazorat qilish hamda hisobga olish mexanizmlarini yanada takomillashtirishga, toʻlov intizomini mustahkamlash va javobgarlikni kuchaytirishga, shuningdek, ijro ishi yuritishning samaradorligini oshirishga qaratilgan kompleks chora-tadbirlarni amalga oshirish nazarda tutilmoqda. Xususan, mazkur Farmon bilan: 1. Oʻzbekiston Respublikasi Bosh prokuraturasi huzurida energiya resurslari uchun toʻlovlarning oʻz vaqt�da va toʻliq undirilishiga, elektr va gaz taqsimlash tarmoqlariga noqonuniy ulanish hamda talon-toroj qilish holatlarini aniqlash, bartaraf etish va oldini olishga, shuningdek, sud hujjatlarining soʻzsiz ijrosini taʼminlashga masʼul boʻlgan Majburiy ijro byurosi tashkil etildi. Energiya resurslarini yetkazib berish hamda isteʼmol qilish sohasidagi vazifalarni amalga oshirishda Majburiy ijro byurosiga quyidagi vakolatlar berildi: – energiya resurslari yetkazib berilishi va isteʼmolini hisobga olishning toʻliqligi hamda haqqoniyligi, ular uchun hisob-kitoblarning oʻz vaqtida amalga oshirilishi yuzasidan tekshirishlar oʻtkazish; – yetkazib berilgan energiya resurslari uchun qarzdorlikni isteʼmolchilar — yuridik shaxslar va yakka tartibdagi tadbirkorlarning bank hisobraqamlaridan soʻzsiz undirish; – yetkazib berilgan energiya resurslari uchun eng kam oylik ish haqining ikki baravaridan koʻp boʻlmagan miqdordagi qarzdorlikni isteʼmolchilarning ish haqidan ushlab qolish toʻgʻrisida ish beruvchilarga talabnomalar yuborish; – energiya resurslarini yetkazib berish va foydalanish sohasidagi qoidalarni buzganlik uchun yuridik shaxslarga belgilangan tartibda moliyaviy jarima qoʻllash; – hisob-kitoblar oʻz vaqtida amalga oshirilmagan hollarda, isteʼmolchilarni elektr va gaz tarmoqlaridan uzish; – energiya resurslaridan foydalanish sohasidagi huquqbuzarliklar uchun aybdor shaxslarni javobgarlikka tortish. 2. Sud departamenti tugatildi, “Oʻzbekenergo” va “Oʻztransgaz” kompaniyalarining isteʼmolchilar bilan ishlash boʻyicha elektromontyor hamda tabiiy gazni hisobga olish va realizatsiya qilish boʻyicha nazoratchi shtat birliklari qisqartirildi. Majburiy ijro byurosining davlat ijrochilar�ga — sud hujjatlari va boshqa organlarning hujjatlari ijrosini, davlat inspektorlariga esa — yetkazib berilgan energiya resurslari uchun toʻlovlarni oʻz vaqtida va toʻliq undirishni amalga oshirish yuklatiladi. “Oʻzbekenergo” va “Oʻztransgaz” kompaniyalarida tuzilgan shartnomalarga asosan isteʼmolchilarni energiya resurslari bilan taʼminlash, elektr va gaz taqsimlash tarmoqlariga texnik xizmat koʻrsatish vazifa hamda funksiyalari saqlanib qolmoqda. 3. Oʻzaro hisob-kitoblarni amalga oshirish, shuningdek, energiya resurslari uchun qarzdorlik mavjud boʻlganda isteʼmolchilarni tarmoqdan uzish tartibi aniqlashtirildi. Unga muvofiq, 2017-yil 1-iyuldan boshlab isteʼmolchi — jismoniy shaxslar har oyning 10 sanasiga qadar oʻtgan oyda foydalanilgan energiya resurslari uchun toʻliq hisob-kitob qilishlari shart. Yuridik shaxslar va yakka tartibdagi tadbirkorlarga energiya resurslari oldindan 100 foizlik haq toʻlash asosida yetkazib beriladi. Toʻlovlar oʻz vaqtida amalga oshirilmagan taqdirda, isteʼmolchilar tarmoqdan majburiy uziladi, bunda qayta ulash uchun jismoniy shaxslardan eng kam oylik ish haqining ikki barobari, yuridik shaxslardan eng kam oylik ish haqining oʻn barobari miqdorida toʻlov undiriladi. Bundan tashqari, Farmonda elektr energiyasi va tabiiy gazdan foydalanishni hisobga olish va nazorat qilishning avtomatlashtirilgan tizimini hamda boshqa zamonaviy axborot-kommunikatsiya texnologiyalarini keng joriy etishga qaratilgan kompleks chora-tadbirlar nazarda tutildi. Xususan, isteʼmolchilar bilan oʻzaro hisob-kitoblarning holati haqidagi haqqoniy maʼlumotlarni beradigan va elektron toʻlov tizimlari bilan integratsiya qilingan Uy-joy kommunal, elektr va gaz taʼminoti xizmatlari koʻrsatishning yagona billing tizimi tashkil etiladi. Mazkur tizim isteʼmolchilarga qarzdorlik mavjudligi toʻgʻrisidagi maʼlumotlarni elektron shaklda olish hamda toʻlovlarni amalga oshirish imkonini beradi. Shu bilan birga, Qarzdorlikni undirish masalalari boʻyicha idoralararo elektron hamkorlikning yagona tizimi ham yaratiladi. Ushbu tizim jismoniy va yuridik shaxslarning mulkiy holati haqidagi maʼlumotlar bazasidan foydalangan holda qarzdorlikni undirish samaradorligini oshiradi. Farmon ijrosi doirasida manfaatdor vazirlik va idoralar tomonidan energiya resurslari isteʼmolchilari xatlovdan oʻtkaziladi. Bunda kadastr hamda loyiha hujjatlari, shartnomalar, tarmoqlarga ulanish sxemalari, hisobga olish asboblari va ularning sozligi oʻrganilib, amaliy yordam koʻrsatish hamda ushbu sohada qonuniylikni taʼminlash choralari koʻriladi. Jamiyatda energiya resurslaridan oqilona foydalanish va hisob-kitoblarni oʻz vaqtida amalga oshirish muhitini hamda energiya resurslarini talon-toroj qilish holatlariga nisbatan murosasiz munosabatni shakllantirish, shuningdek, energiya resurslaridan foydalanish qoidalarini buzganlik uchun javobgarlikni kuchaytirishga alohida eʼtibor qaratilmoqda. Shu munosabat bilan, Bosh prokuraturaga energiya resurslarini yetkazib berish, isteʼmol qilish va oʻzaro hisob-kitoblarni amalga oshirish sohasidagi huquqbuzarliklar uchun javobgarlikning muqarrarligi prinsipiga soʻzsiz rioya etilishi ustidan nazorat samaradorligini oshirish boʻyicha aniq vazifalar yuklatildi. Farmonda belgilangan chora-tadbirlarning samarali amalga oshirilishi — elektr energetika va gaz tarmoqlarini modernizatsiya qilishga, isteʼmolchilarni energiya resurslari bilan uzluksiz taʼminlashga, mamlakat iqtisodiyotini, shu jumladan, tadbirkorlik faoliyatini jadal rivojlantirishga, sud qarorlari ijrosining samaradorligini, aholining turmush darajasi va farovonligini oshirishga hamda jamiyatda qonuniylikni mustahkamlashga xizmat qiladi.